Dôvodová správa  

	Novela  zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov účinná od 1. januára 2001 obsahuje ustanovenia, ktorých uplatnenie v praxi súdov by nebolo plne v súlade so zámermi spoplatňovania  súdnych konaní  a v prípade  zavedenia spoplatnenia návrhov za zverejnenie údajov v Obchodnom vestníku  aj v rozpore s platným nariadením vlády SR č. 100/1993 Z.z. o Obchodnom vestníku v znení nariadenia vlády SR č. 50/1998 Z.z. Podľa cit. nariadení vlády SR je za zverejnenie údajov v Obchodnom vestníku povinný uhradiť ten, koho sa údaj týka,  cenu podľa zákona o cenách. Súčasné spoplatnenie toho istého úkonu aj súdnym poplatkom by bolo v rozpore s uvedenými nariadeniami vlády SR. Preto sa navrhuje tento súdny poplatkok zo sadzobníka súdnych poplatkov vypustiť. 
	Pri určení zvýšených súdnych poplatkov za urýchlené konania vo veciach obchodného registra zákon č. 457/2000 Z.z. explicitne neustanovuje, že uplatnenie zvýšených súdnych poplatkov je možné len ak o to poplatník výslovne požiada. Preto sa v záujme odstránenia možných rôznych výkladov navrhuje doplniť v tomto smere toto ustanovenie a zároveň sa navrhuje upresniť, za ktoré návrhy vo veciach obchodného registra sa za urýchlenie konania vyberie zvýšený súdny poplatok. Prehodnotila sa aj sadzba súdneho poplatku z návrhu na zvolanie zasadnutia valného zhromaždenia akciovej spoločnosti registrovým súdom a znížila sa sadzba z 2 000 Sk na 500 Sk. 
	Predpokladá sa, že navrhovaná novela zákona negatívne ovplyvní príjmy štátneho rozpočtu, ktoré sa v roku 2001 z výnosov súdnych poplatkov očakávajú. 
	Navrhovaná novela zákona si nevyžiada zvýšené návroky na počty zamestnancov. Nebude mať dopad na zamestnanosť a ani na tvorbu pracovných miest. 
	Návrh novely zákona nie je v rozpore s Ústavou SR ani s inými medzinárodnými zmluvami a medzinárodnými dokumentami, ktorými je Slovenská republika viazaná. Problematika návrhu zákona nie je v práve EÚ upravená a  nepatrí medzi priority odporúčané v Bielej knihe.